Αυτή τη σχολική χρονιά ζωγραφίζουμε κοχύλια...!

Μετά την επιτυχία του 1ου Πανελλήνιου Μαθητικού Διαγωνισμού Ζωγραφικής «Νίκη Γουλανδρή» με τίτλο «Ελληνικά Αγριολούλουδα», καθώς και του 2ου με τίτλο «Μια ωραία πεταλούδα», το Εκπαιδευτικό Τμήμα του Μουσείου Φυσικής Ιστορίας διοργανώνει τον 3ο Πανελλήνιο Μαθητικό Διαγωνισμό με τίτλο «Ένα κοχύλι στον βυθό», κατόπιν της σχετικής Έγκρισης από το Υπουργείο Παιδείας (26/10/2023, Αριθ. Πρωτ. : Φ.14/ΠΨ/121122/Δ1).

Ο Διαγωνισμός λειτουργεί μόνον μέσω των σχολικών μονάδων.

Σύντομη περιγραφή του διαγωνισμού

Σκοπός

Ο Διαγωνισμός Ζωγραφικής "Νίκη Γουλανδρή" 2023 με τίτλο «Ένα κοχύλι στον βυθό», απευθύνεται σε μαθητές Α' βάθμιας Εκπαίδευσης και έχει ως σκοπό να γνωρίσουν οι μαθητές τα κοχύλια!

Στόχοι:

Μέσα από τη ζωγραφική απεικόνιση των κοχυλιών, οι μαθητές / μαθήτριες θα έχουν την ευκαιρία να:

-παρατηρήσουν τα ιδιαίτερα χαρακτηριστικά και την ομορφιά των κοχυλιών

-εξοικειωθούν με τους οργανισμούς αυτούς και να ενημερωθούν για την παρουσία τους στην Ελλάδα ή το εξωτερικό

-ανακαλύψουν τη βιοποικιλότητα των κοχυλιών

Περιεχόμενο:

Κατά τη διάρκεια του σχολικού ωραρίου, στην ώρα του μαθήματος των Εικαστικών, οι μαθητές / μαθήτριες που επιθυμούν να λάβουν μέρος στον διαγωνισμό, καλούνται να ζωγραφίσουν ένα κοχύλι που παρατήρησαν:

• είτε στη φύση,

• είτε στο διαδίκτυο

• είτε σε κάποιο έντυπο

Τεκμηρίωση:

Ο Εκπαιδευτικός, ανάλογα με την τάξη που διδάσκει, μπορεί να κινήσει το ενδιαφέρον των μικρών καλλιτεχνών, μέσα από κεφάλαια σχετικά με την Ελληνική πανίδα, κατά τη διάρκεια των μαθημάτων "Μελέτη Περιβάλλοντος" (για Α’ – Δ’ Δημοτικού) και "Γεωγραφία" (για Ε’ & Στ’ Δημοτικού).

Ο κάθε μαθητής / μαθήτρια μπορεί να λάβει μέρος με ένα μόνον έργο, που θα έχει ως τίτλο το επιστημονικό (λατινικό) όνομα του κοχυλιού, το οποίο και θα αναγράφεται με μικρά γράμματα στο κάτω μέρος του έργου που ζωγράφισε.

Το κοχύλι θα είναι μόνο ένα και θα απεικονίζεται μέσα στο φυσικό του περιβάλλον (π.χ. πάνω σε βραχώδη ή αμμώδη βυθό), σε χαρτί Α4 οριζόντιας διάταξης, ενώ θα καταλαμβάνει τουλάχιστον τα 2/3 της επιφάνειας του Α4 χαρτιού.

Το όνομα του μαθητή / μαθήτριας ΔΕΝ θα αναγράφεται πάνω στο έργο. Η συμμετοχή των μαθητών/ τριών είναι προαιρετική και απαιτείται η σύμφωνη γνώμη των γονέων / κηδεμόνων για τη συμμετοχή τους.

Από την 1η Δεκεμβρίου 2023 έως και τις 30 Απριλίου 2024 θα είναι διαθέσιμη στην ιστοσελίδα του Μουσείου, **η ειδική πλατφόρμα του διαγωνισμού** - όπου θα υπάρχει συνημμένη η υπεύθυνη δήλωση των γονέων- και όπου θα μπορούν να αποστέλλονται τα έργα ψηφιοποιημένα από τους εικαστικούς των σχολείων.